## Pravilnik o malom obalnom ribolovu

### NN 59/2011 (30.5.2011.), Pravilnik o malom obalnom ribolovu

MINISTARSTVO POLJOPRIVREDE, RIBARSTVA I RURALNOG RAZVOJA

1326

Na temelju članka 35. stavka 9., članka 37. stavka 7., članka 38. stavka 3., članka 39. stavka 5. i članka 42. stavka 5. Zakona o morskom ribarstvu (»Narodne novine«, br. 56/10, 127/10 i 55/10) ministar poljoprivrede, ribarstva i ruralnog razvoja donosi

PRAVILNIK

O MALOM OBALNOM RIBOLOVU

Opće odredbe

Članak 1.

Ovim Pravilnikom propisuje se:

– namjena, vrsta i količina ribolovnih alata i opreme koja se smije koristiti u malom obalnom ribolovu,

– sadržaj obrasca, uvjete i način izdavanja odobrenja za mali obalni ribolov (u daljnjem tekstu: odobrenje) te sadržaj i način vođenja Registra odobrenja za mali obalni ribolov (u daljnjem tekstu: Registar odobrenja),

– uvjete i postupak pohrane odobrenja, način vođenja i obrazac Upisnika pohranjenih odobrenja za mali obalni ribolov (u daljnjem tekstu: Upisnik),

– Obrazac i način izdavanja Uvjerenja za mali obalni ribolov te oblik (u daljnjem tekstu: Uvjerenje), sadržaj i način vođenja Registra izdanih uvjerenja za mali obalni ribolov (u daljnjem tekstu: Registar uvjerenja).

Članak 2.

(1) Prilikom obavljanja malog obalnog ribolova može se koristiti samo plovilo upisano u odobrenju.

(2) Odobrenje se obavezno za vrijeme obavljanja malog obalnog ribolova mora nalaziti na plovilu kojim se obavlja djelatnost malog obalnog ribolova.

Članak 3.

Kod obavljanja maloga obalnog ribolova ovlaštenici odobrenja ne smiju združivati plovila, ribolovne alate i opremu.

Članak 4.

Ukoliko način na koji se smije obavljati mali obalni ribolov i/ili način na koji se smiju koristiti ribolovni alati i oprema u malom obalnom ribolovu nije propisan ovim Pravilnikom, primjenjuju se odredbe Zakona o morskom ribarstvu (u daljnjem tekstu: Zakon) i propisa donesenih na temelju njega koji se odnose na način uporabe i namjenu ribolovnih alata i opreme koji se smiju koristiti kod obavljanja gospodarskog ribolova na moru.

Ribolovni alati i oprema u malom obalnom ribolovu

Članak 5.

(1) U obavljanju maloga ribolova smiju se koristiti sljedeće vrste i količine ribolovnih alata i opreme:

1. Jednostruke mreže stajačice veličine oka mrežnog tega minimalno 16 mm, ukupne duduljine do najviše 200 metara;

2. Vrše za lov ribe – ukupno do tri (3) komada,

3. Osti sa ili bez uporabe umjetne rasvjete (ferala) – do dva (2) komada osti,

4. Udičarski ribolovni alati:

– odmet,

– kančenica,

– povlačni povraz ili panula,

– povraz s kukom za lov glavonožaca,

– stajaći pridneni parangal, jedan ili više njih s ukupno do najviše stotinu i pedeset (150) udica;

– naprava (trapula) za lov velikog crva ukupno do dva (2) komada;

(2) U obavljanju maloga obalnog ribolova dozvoljeno je ručno sakupljanje školjkaša (bivalvia) i puževa (gastropoda) samo uz ronjenje na dah uz uporabu priručne opreme.

(3) Pod priručnom opremom iz stavka 2. ovog članka podrazumijevaju se sve naprave koje se pokreću snagom ljudskog tijela.

Članak 6.

(1) Ukupna količina svih vrsta jednostrukih mreža stajaćica koje se nalaze u moru i na plovilu kojim se ribolov obavlja ne smije prelaziti 200 metara.

(2) Kod obavljanja maloga obalnog ribolova jednostrukim mrežama stajaćicama, mreže se:

– moraju dignuti iz mora najkasnije dva (2) sata nakon izlaska sunca.

– smiju postavljati u more najranije dva (2) sata prije zalaska sunca.

(3) Odredbe iz stavka 2. ovoga članka, u slučajevima više sile (nesreća, vremenske neprilike) mogu se prolongirati do njihova završetka.

(4) Mreže stajaćice u malom obalnom ribolovu dozvoljeno je upotrebljavati na doček.

Članak 7.

(1) Umjetna rasvjeta (feral) u malom obalnom ribolovu smije se koristiti samo kod ribolova ostima i kod ribolova povrazima s kukom za lov glavonožaca.

(2) U obavljanju maloga obalnog ribolova ostima i povrazima s kukom za lov glavonožaca smije se koristiti umjetna rasvjeta maksimalne jačine 1000 Cd.

(3) U obavljanju maloga obalnoga ribolova iz stavka 2. ovoga članka zabranjeno je koristiti umjetnu rasvjetu za lov glavonožaca od 1. ožujka do 1. studenoga.

(4) Za vrijeme obavljanja maloga obalnog ribolova ostima zabranjeno je koristiti plovilo koje se pokreće uz pomoć porivnog stroja te plovila s ugrađenim staklom na dnu plovila ili druge naprave pomoću kojih je moguće gledati pod morem.

Odobrenje za mali obalni ribolov

Članak 8.

(1) Ministarstvo poljoprivrede, ribarstva i ruralnog razvoja, područne jedinice Uprave ribarstva (u daljnjem tekstu: područna jedinica) će na temelju podnesenog Zahtjeva za izdavanjem odobrenja (u daljnjem tekstu: Zahtjev) izdati rješenje o izdavanju odobrenja.

(2) Uz rješenje o izdavanju odobrenja, ovlašteniku se izdaje i obrazac odobrenja

(3) U rješenje o izdavanju odobrenja i obrazac uvjerenja može se upisati samo jedno plovilo.

(4) Područna jedinica će izdati rješenje o izdavanju odobrenja, odnosno rješenje kojim se odbija izdavanje Odobrenja u roku od 60 dana od dana uredno podnesenog Zahtjeva.

Članak 9.

(1) Zahtjev za izdavanje odobrenja podnosi se nadležnoj područnoj jedinici prema prebivalištu podnositelja zahtjeva.

(2) Ukoliko podnositelj zahtjeva iz stavka 1. ovoga članka nema prebivalište u jednoj od županija na jadranskoj obali, tada se zahtjev za izdavanje odobrenja može podnijeti bilo kojoj područnoj jedinici.

(3) Pri svakoj nastaloj promjeni koja nastane u odnosu na podatke u Zahtjevu na temelju kojega je izdano rješenje o izdavanju odobrenja, ovlaštenik odobrenja mora podnijeti novi Zahtjev područnoj jedinici u kojoj je izdano odobrenje.

Članak 10.

(1) Zahtjev će se smatrati potpunim uz sljedeću priloženu dokumentaciju:

– dokaz o posjedovanju važećeg odobrenja za mali ribolov,

– dokaz o ostvarenom dohotku u prethodnoj kalendarskoj godini,

– identifikacijska isprava,

– važeću ispravu o plovilu za koje se traži odobrenje,

– izvod iz registra ribarske flote

– dokaz o vlasništvu plovila ili ugovor o najmu plovila ukoliko podnositelj zahtjeva nije vlasnik.

(2) U postupku izdavanja odobrenja umirovljenom ovlašteniku povlastice za obavljanje gospodarskog ribolova na moru potrebno je:

– dokaz da je ovlaštenik povlastice umirovljen,

– rješenje o prestanku važenja povlastice za obavljanje gospodarskog ribolova na moru,

– identifikacijska isprava,

– izvod iz registra ribarske flote

– dokaz o vlasništvu plovila ili ugovor o najmu plovila ukoliko podnositelj zahtjeva nije vlasnik.

Članak 11.

(1) Odobrenje se sastoji od prednje i stražnje strane i formata je A5.

(2) Odobrenje se ispunjava elektronički i ispisuje se računalnim ispisom, a ispunjeni obrazac se plastificira.

Članak 12.

(1) Na prednjoj stranici odobrenja od vrha prema dnu je tekst sljedećeg sadržaja:

– grb Republike Hrvatske,

– naziv Ministarstva,

– naziv obrasca odobrenja,

– podaci o nositelju odobrenja: ime i prezime, adresa i osobni identifikacijski broja (OIB)

– podaci o plovilu za koje se izdaje odobrenje: ime i/ili registarska oznaka plovila, vlasnik plovila, luka upisa plovila, veličina plovila u GT, duljina plovila u metrima, snaga porivnog stroja plovila u kilovatima (kW),

– CFR plovila i

– serijski broj obrasca,

(2) Na stražnjoj stranici odobrenja od vrha prema dnu je tekst sljedećeg sadržaja:

– podaci o vrstama ribolovnih alata i opreme te o ribolovnim podzonama u kojima ovlaštenik odobrenja smije obavljati ribolov,

– naziv područne jedinice koja je izdala odobrenje, klasifikacijska oznaka, urudžbeni broj i datum izdavanja rješenja i potpis ovlaštene službene osobe.

(3) Obrazac odobrenja je tiskano uz ovaj Pravilnik i njegov je sastavni dio (Prilog 1.).

Registar odobrenja za mali obalni ribolov

Članak 13.

(1) Registar odobrenja vodi se u elektroničkom obliku u bazi podataka »Registar odobrenja za mali obalni ribolov«.

(2) Područna jedinica po službenoj dužnosti upisuje u Registar odobrenja sljedeće podatke:

1. Područnu jedinicu koja je izdala odobrenje, klasifikacijsku oznaku, urudžbenu oznaku, mjesto i datum te serijski broj odobrenja;

2. Podatke o plovilu za koje je izdano odobrenje odnosno promjenu plovila;

3. Podatke o ovlašteniku odobrenja;

4. Vrste ribolovnih alata i opreme;

5. Ribolovne podzone odnosno promjene ribolovnih podzona u kojima se smije obavljati mali obalni ribolov;

6. Razlog zbog kojeg je prestalo važiti odobrenje;

7. Naznaku da je doneseno rješenje o oduzimanju odobrenja na temelju članka 41. stavka 1. Zakona;

8. Datum kada je tužba na rješenje o oduzimanju odobrenja dostavljena na rješavanje Upravnom sudu;

9. Odluka Upravnog suda o tužbi izjavljenoj protiv rješenja o oduzimanju odobrenja te datum odluke Upravnog suda;

10. Napomene.

Pohrana odobrenja za mali obalni ribolov

Članak 14.

(1) U slučajevima iz članka 39. Zakona o morskom ribarstvu ovlaštenik odobrenja za mali obalni ribolov dužan je odobrenje pohraniti u područnoj jedinici u kojoj je izdano odobrenje.

(2) U slučajevima pohranjivanja odobrenja područna jedinica izdat će rješenje o pohranjivanju odobrenja.

(3) Ovlaštenik odobrenja, pohranjeno odobrenje iz stavka 1. ovoga članka može ponovno preuzeti u područnoj jedinici nakon što prestanu slučajevi iz članka 39. Zakona.

Upisnik pohranjenih odobrenja za mali obalni ribolov

Članak 15.

(1) Upisnik se vodi u elektroničkom obliku u bazi podataka »Upisnik pohranjenih odobrenja za mali obalni ribolov«.

(2) Područna jedinica po službenoj dužnosti upisuje u Upisnik sljedeće podatke:

1. Područnu jedinicu kod koje je pohranjeno odobrenje;

2. Klasifikacijsku oznaku, urudžbenu oznaku, mjesto i datum te serijski broj pohranjenog odobrenja;

3. Podatke o ovlašteniku odobrenja;

4. Razlog zbog kojeg je odobrenje pohranjeno;

5. Napomene.

Uvjerenje o stručnoj osposobljenosti

Članak 16.

(1) Uvjerenje o stručnoj osposobljenosti izdat će se osobama iz članka 37. stavka 2. Zakona na temelju Uvjerenja o stručnoj osposobljenosti za mali ribolov izdanom sukladno ranijem propisu.

(2) Uz zahtjev za izdavanje Odobrenja podnositelji zahtjeva prilažu Uvjerenje o stručnoj osposobljenosti za mali ribolov izdanom sukladno ranijem propisu.

Članak 17.

(1) Obrazac Uvjerenja o stručnoj osposobljenosti za obavljanje malog obalnog ribolova formata je A5.

(2) Obrazac iz stavka 1. ovoga članka se ispunjava elektronički i ispisuje računalnim ispisom, a ispunjeni obrazac se plastificira.

Članak 18.

(1) Na prednjoj stranici posebnog obrasca od vrha prema dnu je tekst sljedećeg sadržaja:

– grb Republike Hrvatske,

– naziv Ministarstva,

– naziv obrasca Uvjerenja,

– podaci o nositelju Uvjerenja,

– serijski broj posebnog obrasca.

(2) Obrazac Uvjerenja tiskan je uz ovaj Pravilnik i njegov je sastavni dio (Prilog 2.).

Uvjerenja o stručnoj osposobljenosti za mali obalni ribolov

Članak 19.

(1) Registar Uvjerenja vodi se u elektroničkom obliku u bazi podataka »Registar Uvjerenja o stručnoj osposobljenosti za mali obalni ribolov«.

(2) Područna jedinica po službenoj dužnosti upisuje u Registar Uvjerenja sljedeće podatke:

1. Područnu jedinicu koja je izdala Uvjerenje, klasifikacijsku oznaku, urudžbenu oznaku, mjesto i datum te serijski broj Uvjerenja;

2. Podatke o nositelju Uvjerenja;

3. Broj Uvjerenja prema prijašnjem propisu na temelju kojega je izdano Uvjerenje;

4. Napomene.

Članak 20.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/11-01/91

Urbroj: 525-08-1-0314/11-2

Zagreb, 20. svibnja 2011.

Potpredsjednik Vlade
Republike Hrvatske i ministar poljoprivrede, ribarstva i ruralnog razvoja
Petar Čobanković, v. r.

PRILOG 1.

![](dodatni/415298.jpg)
![](dodatni/415299.jpg)

PRILOG 2.

![](dodatni/415300.jpg)

Pravilnik, NN 59/2011-1326